वास्कोः हिन्दुस्तान पेट्रोलियम म्हामंडळ आपले सुवातेंत आशिल्ली णव हजार 700 चौखण मिटर परस चड जमीन मुरगांव पालिके कडेन सोंपोवपाक तशेंच वन टायम सेंटलमेंट हे धर्तेर 7 कोटी 93 लाख थकबाकी दिवपाक राजी जाल्या. पूण हिन्दुस्तानपेट्रोलियमान 12 टक्क्या बदला 15 टक्के कळंतराचो विचार करचो असो प्रस्ताव पालिके कडेन धाडिल्लो. ताचेर मुरगांव पालिका मंडळाचे बसकेंत थाराव घेतलो. हो थाराव मान्यताये खातीर पालिका प्रशासन संचालनालया कडेन धाडून दितले.
 मुरगांव पालिकेन 1997 वर्सा मुरगांव पालिकेची सुवात हिन्दुस्तान पेट्रोलियमाक भाड्यान दिल्ली. भाड्याचे थकबाकीचेर 4 टक्के कळंतर आकारिल्लें. उपरांत 2004 वर्सा कळंतराचो दर प्रतिवर्स पांच टक्क्याचेर व्हेलो. पूण पालिका कायद्या प्रमाण कळंतराचे दर 18 टक्के आसा. तो 2003 पसून लागू केल्लो.
 मुरगांव पालिकेन जी सुवात भाड्यान दिल्ली, ते सुवाते संबंदी दरेक तीन वर्सा उपरांत नुतनीकरण करपाची गरज आशिल्ली. पूण नुतनीकरण करपाचें काम अधिकाऱ्यां कडल्यान जाले ना. मुरगांव पालिकेच्या अधिकाऱ्यांच्या हलगर्जीपणाक लागून मुरगांव पालिकेक व्हड रकमेचेर उदक सोडचें पडलें. हाका जापसालदार कोण हें मात अजून स्पश्ट जावंक शकलें ना.
 आतां हिन्दुस्तानपेट्रोलियमान वन टायम सेटलमेंट करतना 2004 ते 2022 मेरेनची रक्कम 12 टक्के कळंतरान फारीक करपाक सहमती दाखयल्या. हाका लागून मुरगांव पालिकेचे तिजोरेंत सुमार आठ कोटी रुपया जमा जातले.
 कांय जाणांच्या मतान 2003 सावन 18 टक्के दरान कळंतर आकारिल्लें जाल्यार ती रक्कम सुमार 30 कोटी जावपाची. पूण पयलींच्या मुरगांव पालिका मंडळान सारकें लक्ष दिवंक नाशिल्ल्यान पालिकेक व्हड रकमेचेर उदक सोडचें पडलें. आतां हिन्दुस्तान पेट्रोलियमान वन टायम सेंटलमेंट करतना 12 टक्क्या बदला 15 टक्के कळंतरान रक्कम फारीक करची असो थाराव पालिका मंडळान घेतला. आतां पालिका प्रशासन संचालनालय ह्या थारावाचेर कसलो निर्णय घेता हाचेर फुडली गजाल निंबून आसा.
 मजगतीं, पालिका गॅरेजीचे कुशीक भोवउद्देशी पार्कींग प्रकल्प उबारतले. ह्या नियोजीत पार्कींग प्रकल्पा बदला थंय कमर्शियल प्रकल्प उबारपाचो निर्णय घेतला. ते खातीर त्या प्रकल्पाच्या आराखड्यांत बदल करपाची सुचोवणी संबंदीत वास्तुविशारदाक केल्या. हेर म्हत्वाच्या गजाली संबंदी चर्चा करून कांय निर्णय पालिकेन घेतल्यात.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 